  Майя Бывальцева Кунпуш ужъёсъя министерстволэн ёзэтъёсызлы 36 выль машинаос сётӥзы. 11-ез со пӧлысь Ижкаре кылизы, мукетъёсыз Удмуртиысь каръёсын но ёросъёсын ужалозы. Сӥё-дано ужрад ортчиз 20-тӥ коньывуонэ Шор карлудын, ивортэ «Удмуртия» агентстволэн корреспондентэз. «Ми туннэ 10 пала гинэ автомобильёсты сётыны чакласькомы вал, нош вуиз 40 пала», — вераз Удмуртиысь кунпуш ужъёсъя министр Александр Первухин. Кузьым возьмамтэ шорысь вал ке но, кулэезъя. Министрлэн верамезъя, автомобильёсты ватсазы ёзэтъёслэсь быдэстоно ужзылэсь быдӟалазэ лыдэ басьтыса. Сяме пыӵамъя, выль машинаослэсь усьтонъёссэс сётонэз тупатӥзы гарнизонлэн разводэзлы, со Ижкарысь Шор карлудын араз кык пол ортчытъяське, гужем дӥськутэз толэзлы воштон вакытэ. Тужгес трос автомобильёс басьтӥзы ёрос ёзэтъёс, кудъёсыз асьсэдыз тужгес умой возьматӥзы. «Рейтинг кылдытӥське одӥг ӧнерчи вылэ усись ужлэн быдӟалаезъя, алэм, сэрттэм-пертчем йыружъёсты, ӝегатэм йыртэмасьёсты лыдэ басьтыса», — валэктӥз Александр Первухин. Табере ёзэтъёсын выль машинаез нуллӥсез бырйыны кулэ. «Выль автомобилез нуллыны луонлык басьтон понна ӧнер устолыкъя вожвылъяськонъёс ортчытъясько. Соин ик мон оскисько, соос умой киосы шедёзы», — вераз министр. Куатьсэ автомобильёсты Кун автоинспекциысь ӧнерчиос басьтозы. Гурт ёросъёсысь дежурной частьёслы вездеходъёс дасязы. Александр Первухинлэн верамезъя, берло вить аръёс ӵоже полицилэсь быдэс автопарксэ выльдыны кылдӥз. Тегъёс: Авто Ижкар МВД Удмуртия полиция  